Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Б.Б од Скопје, поднесена против ЈЗУ Центар за јавно здравје Велес, по предметот Барање за пристап до информации од јавен карактер, на 13.05.2025 година го донесе следното

**Р Е Ш Е Н И Е**

1. Жалбата изјавена од Б.Б од Скопје, поднесена против ЈЗУ Центар за јавно здравје Велес, заведена во Агенцијата под бр.08-163 на 28.04.2025 година, по предметот Барање за пристап до информации од јавен карактер, **СЕ УВАЖУВА**.

2**. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Б.Б. од Скопје, како што е наведено во Жалбата, на 04.04.2025 година поднел Барање за пристап до информации од јавен карактер до ЈЗУ Центар за јавно здравје Велес со кое побарал по е-маил да му се достави електронски запис од следната информација:

1. „ Колку пати досега во изминативе години Центарот за јавно здравје-Велес вршел надзор и испитување на депонијата со фосфор-гипс во Згрополци која содржи радиоактивни отпадни материи (ураниум, радиум…) и тешки метали (арсен, кадмиум, цинк…)? Какви испитувања досега се правени на оваа локација од ваша страна?
2. Дали досега е мерена радијацијата на депонијата со фосфор-гипс во Згрополци и дали се земени на испитување и примероци од отпадот од телото на депонијата? Кога последен пат е направено ваквото испитување?
3. Какви се резултатите од земените примероци во однос на присуството на радиумот, ураниумот, алфа и бета-честичките и другите радиоактивни материи во депонијата со отпаден фосфор-гипс во Згрополци?
4. Какви се резултатите од земените примероци во однос на присуството на тешките метали и другите опасни отпадни материи во депонијата со фосфор-гипс во Згрополци?
5. Врз основа на вашите досегашни истражувања на депонијата со фосфор-гипс во Згрополци, дали може да се користи овој отпад од депонијата за негова ре-употреба во индустриското производство на цемент, батерии, детергент? Постои ли опасност од користење на фосфор-гипсот од депонијата во Згрополци во производствениот процес ако претходно не се извлечат радиоактивните материи и тешките метали од него?“

Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-163 на 28.04.2025 година.

Агенцијата со електронски допис бр.08-163 од 28.04.2025 година, ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**